Niederzissen
Niederzissen is in Ortsgemeinde yn de lânkring Ahrweiler yn de Dútske dielsteat Rynlân-Palts. it is it haadplak fan de Verbandsgemeinde Brohltal.

Niederzissen leit yn in syddelling fan de Ryn oan de foet fan de Bausenberg,de bêste bewarre hoefizerkrater fan it lân. Tusken fulkaanbergen rint it histoaryske paad oer it plak rjochting Eifel. 

De Ortsgemeinde Niederzissen bestiet út de twa Ortsteilen Niederzissen en Rodder en de delsettings "Haus Waldfrieden" en "Kurheim Bausenberg".

Skiednis 

Niederzissen is ien fan de âldste delsettings fan de omkriten. Yn Niederzissen binne ek Keltyske en Romeinske wapens fûn. Der is in fragmint fan in bile út de jonge stientiid fûn fan in stiensoarte dy't út it gebiet komt. De namme 'Zissen' komt fan it Keltysk en bestjut "efterôf lizzend", dat ek tsjut op in iere bewenning fan de lokaasje. 

Lykas de rest fan it gebiet op de lofter kant fan de Ryn waard Niederzissen yn 1794 troch de Frânsen beset. It Weenske Kongres wiisde nei de fal fan Napoleon it gebiet ta oan Prusen. 

It doarp Rodder waard yn 1979 by Niederzissen yndield.

It besjen wurdich 
 De letromaanske Germanustsjerke út 1250
 It eardere Zehnthaus út 1550 
 It stasjonsgebou fan 1890
 De eardere synagoge fan 1855 (Mittelstraße 30); yn de oanboude eksposysjeromte binne in pear fynsten te sjen fan de eardere joadske mienskip fan Niederzissen. 
 Under lieding kin in besite brocht wurde oan de sûnt 1943 yn de rots úthoude bunker yn de Klosterstraße, dy't yn de Twadde Wrâldkriich oan sa'n 300 ynwenners in skûlplak bea. De gong fan de bunker is 53 meter lang en hat foar ferskillende famyljes oan de gong grinzgjende nissen.
 Sint-Annakapel út 1617
 Yn Rodder it eardere skoalgebou út 1906

Omjouwing 
 Yn de omkriten stiet de ruïne Olbrück. 
 De Rodder Maar noardlik fan Niederdürenbach is in marke, dat mooglik ûnstien is troch de ynslach fan in meteoryt.

Ferkear 
It stasjon fan Niederzissen leit oan it Brohltalspoar, in smelspoar fan Brohl-Lützing nei Engeln. Likernôch fiif kilometer fan Niederzissen is de oansluting op de Autobahn 61. Troch de delling fan de Brohl hinne rint de Bundesstraße 412 fan de Autobahn 61 nei de Ryn.

Ofbylden 

Plak yn Rynlân-Palts
Gemeente yn Rynlân-Palts